KOMISSION ASETUS (EU) 2019/1901,

annettu 7 päivänä marraskuuta 2019,

asetuksen (EY) N:o 1881/2006 muuttamisesta siltä osin kuin kyse on sitriniinin enimmäismääristä punahiivalla (Monascus purpureus) fermentoituun riisiin perustuvissa ravintolisissä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,

sekä katsoo seuraavaa:

(1) Komission asetuksessa (EY) N:o 1881/2006 (2) asetetaan sitriniinin enimmäismäärät punahiivalla (Monascus purpureus) fermentoituun riisiin perustuvissa ravintolisissä.

(2) Komission pyydettyä tieteellistä lausuntoa elintarvikkeissa ja rehussa olevan sitriniinin aiheuttamista terveysriskeistä Euroopan elintarviketurvallisuusviranomaisen, jäljempänä ’elintarviketurvallisuusviranomainen’, alainen elintarvikeketjun vierasaineita käsittelevä tiedelautakunta antoi 2 päivänä maaliskuuta 2012 lausunnon elintarvikkeissa ja rehussa esiintyvän sitriniinin kansanterveydelle ja eläinten terveydelle aiheuttamista riskeistä (3). Vierasaineita käsittelevä tiedelautakunta päätteli, että käytettävissä olevien tietojen perusteella ei voida sulkea pois mahdollisuutta, että sitriniinin esiintyminen munuaistoksisuuden osalta huolta aiheuttamattomalla tasolla saattaa aiheuttaa huolta genotoksisuuden ja syöpää aiheuttavien vaikutusten osalta.

(3) Käytettävissä olevat tiedot osoittavat, että tietyissä punariisivalmisteissa esiintyy sitriniiniä suurina pitoisuuksina. Tämän vuoksi punariisivalmisteissa esiintyvälle sitriniinille vahvistettiin enimmäismäärä asetuksessa (EY) N:o 1881/2006. Koska sitriniinin esiintymistä punariisivalmisteissa ja muissa elintarvikkeissa koskevissa tiedoissa on aukkoja ja ottaen huomioon, että sen karsinogeenisuuteen ja genotoksisuuteen liittyy vielä epävarmuustekijöitä, enimmäismäärän tarkastelua pidettiin aiheellisena.

(4) Elintarviketurvallisuusviranomainen julkaisi vuonna 2015 ehdotuspyynnön tutkiakseen sitriniinin pitoisuuksia elintarvikenäytteissä ja keskittyi erityisesti Euroopan eri maantieteellisiltä alueilta peräisin oleviin viljoihin ja viljapohjaisiin tuotteisiin. Näiden tutkimusten tuloksia kuvaava raportti ”Occurrence of citrinin in food” (4) julkaistiin vuonna 2017. Sitriniinin esiintymisestä elintarvikkeissa Euroopassa – lähinnä viljoissa ja viljapohjaisissa tuotteissa ja punahiivalla fermentoituun riisiin perustuvissa ravintolisissä – saatiin edustavia tietoja.

(5) Uudet sitriniinin esiintymistä koskevat tiedot osoittavat, ettei sitriniinille tarvitse vahvistaa enimmäismääriä muissa elintarvikkeissa kuin punariisivalmisteissa. Punahiivaa (Monascus purpureus) sisältävissä ravintolisissä esiintyvästä sitriniinistä saadut edustavat tiedot tarjoavat kuitenkin näyttöä siitä, että enimmäismäärää olisi alennettava. Saataville ei ole tullut uusia sitriniiniä koskevia toksisuustietoja, jotka edellyttäisivät elintarviketurvallisuusviranomaisen tekemän sitriniinistä kansanterveydelle aiheutuvien riskien arvioinnin päivittämistä. Näin ollen sitriniinin genotoksisuutta ja karsinogeenisuutta koskevat epävarmuustekijät säilyvät ennallaan. Tämän vuoksi on kansanterveyden suojelemiseksi tarpeen, että sitriniinin määrät elintarvikkeissa ovat niin alhaiset kuin on kohtuudella mahdollista. Tämä koskee erityisesti punahiivalla fermentoituun riisiin perustuvia ravintolisiä, sillä tiedoista on saatu näyttöä siitä, että erittäin suuria sitriniinin määriä saattaa löytyä tietyistä näiden tuotteiden näytteistä, jolloin kuluttajien altistuminen sitriniinille näistä tuotteista on merkittävää. Saatavilla olevista tiedoista ilmenee samalla, että hyviä valmistusmenetelmiä soveltamalla alhaiset sitriniinimäärät punahiivalla (Monascus purpureus) fermentoituun riisiin perustuvissa ravintolisissä ovat saavutettavissa. Kun otetaan huomioon sitriniinin toksisuudesta vielä vallitseva epävarmuus ja mahdollisuus saavuttaa alhaiset sitriniinitasot hyviä valmistusmenetelmiä soveltamalla, on aiheellista alentaa sitriniinin enimmäismäärää punahiivalla (Monascus purpureus) fermentoituun riisiin perustuvissa ravintolisissä ihmisten terveyden suojelun korkean tason varmistamiseksi.

(6) Olisi säädettävä kohtuullisesta ajanjaksosta, jotta jäsenvaltiot ja elintarvikealan toimijat voivat mukautua tässä asetuksessa säädettyihin uusiin vaatimuksiin. Sen vuoksi asetusta (EY) N:o 1881/2006 olisi muutettava.

(7) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1881/2006 liite tämän asetuksen liitteen mukaisesti.

2 artikla Punahiivalla (Monascus purpureus) fermentoituun riisiin perustuvia ravintolisiä, jotka on saatettu laillisesti markkinoille ennen tämän asetuksen voimaantuloa, saa pitää markkinoilla niiden vähimmäissäilyvyysajan päättymiseen tai viimeiseen käyttöpäivään saakka.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä huhtikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä marraskuuta 2019. Komission puolesta Puheenjohtaja Jean-Claude JUNCKER

(1) EYVL L 37, 13.2.1993, s. 1.

(2) Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vierasaineiden enimmäismäärien vahvistamisesta (EUVL L 364, 20.12.2006, s. 5).

(3) EFSAn alainen elintarvikeketjun vierasaineita käsittelevä tiedelautakunta (CONTAM); Scientific Opinion on the risks for public and animal health related to the presence of citrinin in food and feed. EFSA Journal 2012;10(3):2605. [82 pp.] Saatavilla verkossa osoitteessa: www.efsa.europa.eu/efsajournal

(4) López P, de Nijs M, Spanjer M, Pietri A, Bertuzzi T, Starski A, Postupolski J, Castellari M ja Hortós M, 2017. Generation of occurrence data on citrinin in food. EFSA supporting publication 2017:EN-1177. 47 pp.